Cuneiform Tablet Kt 91/k 366 (AKT 8 190)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na ir-ma-a-šur ù {d}UTU-ba-ni a-na ir-ma-a-šur qí-bi-ma um-ma en-nam-a-šur-ma 3 ma-na LÁ 3 GÍN KÙ.BABBAR i pá-ni-tim iš-tù ḫa-tim iš-tí šu-sú-en₆ ú-šé-bi-lá-ku-ma um-ma a-na-ku-ma a-bi šu-ut i-lá-ak-ma iš-tù a-lim{ki} AN.NA 10 ma-na ú-šé-ba-lá-ma li-ba-am i-da-nam ù KÙ.BABBAR 1 GÍN e-li-a-ma KÙ.BABBAR a-na DAM.GÀR-ri-a a-na ša ṭup-pì-a ú-šé-ba-al a-ta um-ma a-ta-ma KÙ.BABBAR a-ḫa-at-kà ta-aḫ-ša-aḫ-ma a-na ša ṭup-pì-kà a-tí-dí-ší-im ur-ki-tim i ba-áb ḫa-ra-ni-kà um-ma a-ta-ma KÙ.BABBAR 1 GÍN i-šu qá-tí-kà dí-na-ma AN.NA 10 ma-na lá-áš-a-ma lu-šé-bi₄-lá-ku-ma KÙ.BABBAR li-li-a-ku-ma li-ba-am ri-ší um-ma a-ta-ma ù a-na TÚG.ḪI-tí-a a-na-aḫ-ma a-šar ša-la-ḫi-im šu-lu-ùḫ-šu-nu TÚG.ḪI-tù lá i-ḫa-li-qú i-nu-mì ta-tal-ku lá tí-dí-e ki-ma ḫa-ra-na-tum ù É.GAL-lu da-nu-ni a-dí TÚG.ḪI.A áš-lu-ḫu ITU.7.KAM i-na li-bi ma-tim as-ḫu-ur 3 TÚG.ḪI.A a gám-ri-im ša ḫa-ra-nim i-gi₅-im-ru-ma TÚG.ḪI.A ku-nu-ki ša ku-lu-ma-a a-ṣé-er ša-zu-za-tí-kà ú-šé-li-ma TÚG.ḪI.A sà-sà-am ša-am-ru-ṣú-ma a-na 3.5 ma-na KÙ.BABBAR ta-ad-nu KÙ.BABBAR i ku-nu-uk ša-zu-uz-tí-kà kà-ni-ik-ma i-ba-ší a-bi₄ a-ta be-lí a-ta e-lá-kà a ma-nim a-da-gal KÙ.BABBAR 1 GÍN i-šu qá-tí-a ú-pá-ḫe-er-ma 1 ma-na 14 GÍN ni-is-ḫa-sú DIRI ša-du-a-sú ša-bu a-ḫa-ma 0.5 ma-na KÙ.BABBAR ik-ri-bu ša a-šur ku-nu-ki-a IGI a-zu-ta-a IGI ni-dí-ba-ni i-na ḫu-ra-ma a-na ší-a-ma-tim IGI a-zu-ta-a IGI ni-dí-ba-ni a-dí-na-kum um-ma a-na-ku-ma a-bi₄ a-ta be-lí a-ta AN.NA 10 ma-na ša-ma-ma šé-bi₄-lam-ma e-en a-šur ù e-né-kà ša-mì-ra-ni mì-nam ší-lá-tám ar-ší-a-ku-ma ù a-dí-i u₄-mì-im a-nim AN.NA lá tù-šé-ba-lam ší-im KÙ.BABBAR-pì-a AN.NA šé-bi-lam